CELEX: C2004/179/32
Language: sl
Date: 2004-07-10 00:00:00
Title: Zadeva T-174/04: Tožba Petrotub S.A. proti Svetu Evropske unije, vložena dne 6. maja 2004

10.7.2004   
            
            
               SL
            
            
               Uradni list Evropske unije
            
            
               C 179/16
            
         Tožba Petrotub S.A. proti Svetu Evropske unije, vložena dne 6. maja 2004
   (Zadeva T-174/04)
   (2004/C 179/32)
   Jezik postopka: angleščina
   Petrotub S.A., Roman, Romunija, ki ga zastopa A.L.Merckx, lawyer, z naslovom za vročanje v Luksemburgu, je dne 6. maja 2004 na Sodišče prve stopnje Evropskih skupnosti vložil tožbo proti Svetu Evropske unije.
   Tožeča stranka Sodišču prve stopnje predlaga, naj:
   
               —
            
            
               razglasi za nično Uredbo Sveta (ES) št. 235/2004 z dne 10. februarja 2004 o spremembi Uredbe (ES) št. 2320/97 o uvedbi dokončnih protidampinških dajatev pri uvozu nekaterih brezšivnih cevi iz železa ali nelegiranega jekla s poreklom, med drugim, iz Romunije, in sicer pri uvozu izdelkov proizvajalcev Petrotub SA in Republica SA v Evropsko skupnost (1);
            
         
               —
            
            
               Toženi stranki naloži plačilo stroškov.
            
         Tožbeni razlogi in bistvene navedbe
   Izpodbijano uredbo je Svet sprejel z namenom izvršitve sodbe Sodišča Evropskih skupnosti z dne 9. januarja 2003 v zadevi C-76/00 P. S to sodbo je bila razveljavljena sodba Sodišča prve stopnje z dne 15. decembra 1999 v združenih zadevah Petrotub in Republica proti Svetu (2) (T-33/98 in T-34/98) in razglasila za nično Uredbo Sveta (ES) št. 2320/97 z dne 17. novembra 1997 o uvedbi dokončnih protidampinških dajatev pri uvozu nekaterih brezšivnih cevi iz železa ali nelegiranega jekla pri uvozu izdelkov proizvajalcev Petrotub SA in Republica SA.
   V utemeljitev svoje tožbe tožeča stranka trdi, da je Svet prekoračil svojo pravico odločanja po prostem preudarku iz člena 233 ES, s tem, da je izvršil sodbo na način, ki krši člen 6(1) in (9) ter člen 2(11) Uredbe (ES) Št. 384/96 (3). Tožeča stranka zatrjuje kršitev člena 6(9), ker naj bi bila izpodbijana uredba sprejeta na podlagi začetne preiskave kljub temu, da je preteklo več kot 15 mesecev od njene uvedbe. Nadalje zatrjuje kršitev člena 6(1), ker naj protidampinški ukrepi ne bi bili sprejeti na podlagi informacij, ki bi se nanašale na obdobje najmanj šestih mesecev neposredno pred začetkom postopka. Tožeča stranka tudi trdi, da izpodbijana uredba ne vsebuje ustrezne obrazložitve zakaj sta bili prvi dve metodi izračuna stopnje dumpinga, iz člena 2(11) Uredbe št. 384/96, zavrnjeni v korist tretje metode. Na podlagi navedenega tožeča stranka zatrjuje tudi kršitev člena 2(11) Uredbe št. 384/1996 ter člena 253 ES.
   
      (1)  UL L 40, 12.2.2004, str. 12.
   
      (2)  Recueil, str. 3837
   
      (3)  UL L 56, 6.3.1996, str.1.